**Vytauto Didžiojo karo muziejaus audiogidas**

Vytauto Didžiojo karo muziejus – vienas seniausių muziejų Lietuvoje. Jį 1919 metais pradėjo kurti pulkininkas, gydytojas ir archeologas Vladas Nagevičius. Muziejus iškilmingai atidarytas 1921 metų vasario 16-ąją, Lietuvos Nepriklausomybės dieną, senoje rusų cerkvėje ir buvusiame 111-ojo Dono pėstininkų pulko manieže. Pirmieji eksponatai buvo Nepriklausomybės kovų trofėjai. Per trumpą laiką Karo muziejus tapo svarbiu lietuvių kultūros židiniu. 1930 metais pašventintas muziejaus naujojo pastato kertinis akmuo. Naujieji rūmai, kuriuose Karo muziejus veikia ir šiandien, buvo atidaryti 1936 metais. Juos suprojektavo Vladimiras Dubeneckis ir Karolis Reisonas. 1938 metais muziejuje atidaryta, o 1998 metais atkurta Žuvusiųjų už Lietuvos laisvę ir nepriklausomybę kripta. Įstaigos veiklą gerokai pakoregavo okupacijos. Tačiau 1990 metų sausio 29 dieną muziejaus, kaip Lietuvos istorijos vertybių saugotojo, veikla buvo atnaujinta, jam sugrąžintas Vytauto Didžiojo vardas. Nuo 2006 metų muziejaus steigėjo teises perėmė Krašto apsaugos ministerija.

Vytauto Didžiojo karo muziejaus paskirtis – kaupti, saugoti ir propaguoti lietuvių tautos ir Lietuvos valstybės kovų už laisvę ir nepriklausomybę paminklus, eksponatus, kurie pasakoja apie Lietuvos kariuomenės istoriją, ginklų bei karinės atributikos evoliuciją, materialinės ir dvasinės kultūros vertybes. Muziejaus rinkinį sudaro archeologiniai radiniai, šaltieji ir šaunamieji ginklai, amunicijos rinkiniai, pasakojantys apie Lietuvos valstybės ir karybos istorijos raidą. Čia taip pat saugomos ir fotonegatyvų bei fotonuotraukų, Lietuvos ir užsienio valstybių kariuomenių uniformų kolekcijos, dokumentų ir knygų rinkinys, eksponatai, pasakojantys apie 1933 m. Dariaus ir Girėno skrydį per Atlantą lėktuvu „Lituanica“. Muziejaus ekspozicijos veikia ne tik šiame pastate, bet dar ir kituose dviejuose padaliniuose: Pogrindžio spaustuvėje „ab“ ir Karo technikos Vilniaus skyriuje.

Lankytojai kviečiami susipažinti su muziejaus ekspozicijomis, išdėstytomis šio pastato pirmame ir trečiame aukštuose. Ekskursijos metu pristatomi unikalūs Lietuvos karybos eksponatai, datuojami nuo priešistorės laikų iki mūsų dienų. Ginklų istorijos ekspozicijoje, kuri yra trečiame pastato aukšte, rodomi eksponatai, geriausiai atspindintys ginklų raidos istoriją.

1. **Karo muziejaus karo invalidų tarnybos uniformos komplektas, 1923–1940 metai**

Lietuvos Karo invalidų tarnyba yra neatskiriama Karo muziejaus istorijos ir tradicijų dalis. Svarbiausia ir iškilmingiausia karo invalidų, kaip muziejaus saugotojų bei tarnautojų, pareiga buvo atlikti Karo muziejaus sodelyje vėliavų pakėlimo ir nuleidimo ceremonialą. Jo metu buvo atiduodama pagarba kariams, šauliams ir partizanams, žuvusiems ir sužeistiems kovose už Lietuvos laisvę bei nepriklausomybę.

1. **Pikės vėliavėlės rekonstrukcija**

Vyčio kryžiaus vėliavos spalvų pikės vėliavėlė pasiūta pagal muziejuje saugomą XX amžiaus 3–4 dešimtmečio originalą. Ji susiūta iš skirtingo pločio tamsiai raudonos ir juodos spalvos sintetinio audinio juostų. Vienas šonas kirptas, baigiasi dviem „ragais“. Prie kito prisiūti raišteliai vėliavėlei pririšti prie pikės. Tokios vėliavėlės buvo naudojamos karo invalidų atliekamo ceremonialo Karo muziejaus sodelyje metu.

1. **Pėstininkų šautuvas „Berdan Nr. 2“, kalibras – 10,75 mm, Rusija, 1887 metai**

Tai pirmasis Karo muziejaus ginklų rinkinio eksponatas. Dažniausiai jis vadinamas „berdanke“. Tai vienas geriausių XIX a. pabaigos ginklų. Pirmąjį šio šautuvo modelį 1868 metais sukonstravo amerikietis pulkininkas Hairemas Berdanas (Hiram Berdan). Jis Jungtinių Amerikos Valstijų pilietinio karo metais vadovavo specialiosios paskirties rinktiniams šauliams, buvo šaunamųjų ginklų dalių išradėjas. „Berdan Nr. 2“ – šautuvas su šliaužiamąja spyna, užtaisomas vienu šoviniu. Jis su tam tikrais pakeitimais buvo pritaikytas Rusijos kariuomenei. XIX amžiaus 9-ojo dešimtmečio pabaigoje ginkluotėje jį pakeitė naujos kartos šautuvas „Mosin-Nagant“. 1915–1916 metais, vykstant Pirmajam pasauliniam karui, Rytų fronte pritrūkus ginklų, šautuvai „Berdan Nr. 2“ buvo sugrąžinti iš sandėlių – jais buvo apginkluojami Rusijos kariuomenės užnugario daliniai. Nepriklausomybės kovose ir pirmaisiais taikos metais tokius šautuvus naudojo ir Nepriklausomos Lietuvos kariuomenės kariai.

**(4) Šalmas, XI–XII amžius**

Archeologijos salėje eksponuojami radiniai nukelia mus į tuos laikus, kai Lietuvos teritorijoje pasirodė pirmieji gyventojai. Tai laikotarpis nuo XI tūkstantmečio prieš Kristų iki XIII mūsų eros amžiaus. Apie priešistorės Lietuvoje vykusius karinius susidūrimus pasakoja išlikę gynybiniai įtvirtinimai, ginklai, kapai. Šioje ekspozicijos dalyje karyba skirstoma į tris pagrindinius laikotarpius: akmens amžių, ankstyvųjų metalų laikotarpį ir geležies amžių.

Vėlyvojo geležies amžiaus archeologiniuose paminkluose kartais aptinkama šalmų. Lietuvoje jų rasta vos penki. Muziejuje saugomi trys šalmai ir vieno šalmo fragmentas. Iš jų išsiskiria XI–XII amžiaus šalmas, rastas Šakių rajone esančio Pakalniškių kapinyno labai turtingame dviejų žirgų kape. Anuo metu šalmus nešiodavo tik aukščiausią socialinę padėtį užimantys žmonės. Ekspozicijoje lankytojams pristatomas šalmas yra kūgio formos, padarytas iš vieno geležies lakšto.

**(5) Kabutis, XI–XII amžius**

Unikalus eksponatas – raitelio pavidalo kabutis – kol kas vienintelis žinomas Lietuvoje. Šis žalvarinis papuošalas atsitiktinai rastas 1932 metais Plungės rajono Didvyčių žvyrduobėje. Spėjama, kad tai – amuletas, kurį nešiodavo pririštą prie diržo arba ant kaklo.

**(6) Maksimilijono šarvų komplektas**

Karybos istorijos ekspozicija atspindi Lietuvos Didžiosios Kunigaikštystės karybos istoriją nuo XIV iki XVI amžiaus. Neseniai susikūrusi Lietuvos valstybė turėjo kovoti už savo valstybingumą ir atremti priešų antpuolius. XIV–XV amžiuje Lietuvos karių ginkluotė mažai nesiskyrė nuo tos, kurią turėdavo aplinkinių kraštų kariai. XVI amžiuje Lietuvos Didžiosios Kunigaikštystės kariuomenė įgavo apibrėžtą struktūrą, tuo metu susiformavo vyriausiojo kariuomenės vado etmono institucija, Lietuvos Statutuose buvo įtvirtinta bajorų karinė prievolė.

Maksimilijono šarvai – renesanso epochos šarvų rūšis, banguotomis arba griovelius paviršiuje turinčiomis plokštėmis. Neįprasta šio tipo šarvų forma buvo ne tik tuometinės mados tendencija, bet pasitarnavo ir praktiniams tikslams. Banguotumas suteikdavo Maksimilijono šarvų plokštėms didesnį tvirtumą. Šarvų komplekto svoris galėdavo siekti iki 30 kilogramų. Kadangi jie kainuodavo labai brangiai, juos nešiodavo tik aristokratai. Šis šarvų komplektas yra XIX amžiaus kopija, pagaminta pagal XVI amžiaus šarvų originalą.

**(7) Karaceninių šarvų komplektas, Abiejų Tautų Respublika, XVIII amžius**

Nuo XVI amžiaus pradžios Lietuvos Didžiosios Kunigaikštystės kariuomenėje pradėjo tarnauti samdiniai iš kitų kraštų. Iš Vidurio Europos atkeliavo husarai, iš Ukrainos stepių – kazokai, iš Kaukazo priekalnių – petihorai.

XVII–XVIII amžiuje Abiejų Tautų Respublikoje brangius, sunkius, reprezentacinius karaceninius šarvus dėvėjo valdovas, aukščiausieji karo vadai, husarai, šarvininkų ir petihorų vėliavų karininkai. Lenkijoje ir Lietuvoje tokie šarvai paplito Jono Sobieskio valdymo metais. Kai kurių dalių formą karaceniniai šarvai perėmė iš husarų šarvų. Jie buvo puošiami brangiais audiniais ir įvairiais dekoro elementais.

**(8) Kepurėlė, III amžius**

1990 metais Vilniaus pedagoginio universiteto archeologai tyrinėjo Dauglaikio kapinyną Tauragės rajone. Kasinėjimų metu buvo aptiktas labai turtingos moters kapas. Mirusiosios kaklą puošė žalvarinė antkaklė kūginiais galais, rankas – šešios juostinės apyrankės ir trys žalvariniai žiedai, galvą – vilnonė kepurėlė, kurios visas paviršius buvo dengtas žalvariniais kelių formų apkalėliais. Priekinė dalis buvo papuošta dar ir akinių formos įvijiniais kabučiais. Ekspedicijos vadovas Eugenijus Jovaiša dvi savaites rinko šios kepurėlės apkalėlius ir perkėlė juos ant padarytos galvos kopijos. Tai vienintelė Lietuvoje pilnai surinkta kepurėlė, Lietuvoje nešiota senojo geležies amžiaus laikotarpiu.

**(9) Karlis Hūnas. Paveikslas „Vytauto duktė Sofija sūnaus karūnavimo metu nutraukė juostą nuo kunigaikščio Galickio“, 1861 metai**

Šiame XIX amžiaus latvių tapytojo kūrinyje vaizduojama vienintelė Lietuvos Didžiojo kunigaikščio Vytauto palikuonė – duktė Sofija. Norėdamas sustiprinti savo pozicijas Maskvos Didžiojoje Kunigaikštystėje, Vytautas ištekino dukrą už būsimojo valdovo Vasilijaus I. Sofija su juo susilaukė devynių vaikų. Po vyro mirties kunigaikštienė Sofija Vytautaitė liko viena su nepilnamečiu sūnumi, pretendentu į Maskvos kunigaikštystės sostą. Praėjus dviems metams po vyro mirties, Sofija Maskvos Kunigaikštystę pavedė valdyti Vytautui, jam turėjo prisiekti Maskvos bajorai. Mirus Vytautui, kunigaikštienė pati ėmėsi valdyti Maskvos Kunigaikštystę, kariavo su jai nepaklusniais rusų kunigaikščiais, 1451 metais asmeniškai vadovavo Maskvos gynybai nuo totorių. Vėliau ji rėmė sūnaus Vasilijaus II Tamsiojo kovas dėl sosto. Nuolatiniai konfliktai su vidaus ir užsienio priešais palaužė valdovės sveikatą ir 1453 metais ji mirė.

**(10) Petras Kalpokas. Paveikslas „Vytis“, XX amžiaus 2 dešimtmetis**

Tai pirmasis Vytauto Didžiojo karo muziejaus meno rinkinių eksponatas. Paveiksle vaizduojamas ilgus amžius formavęsis Lietuvos Respublikos herbas. Tarpukaryje jis padėjo atgaivinti okupacijų metais prarastą tautos atmintį ir stiprinti tikėjimą 1918 metų vasario 16 dieną nepriklausomybę paskelbusia Lietuvos valstybe.

Kūrinio autorius Petras Kalpokas – XX amžiaus pradžios lietuvių tapytojas, profesorius. Jis buvo Lietuvių dailės draugijos narys, nutapė nemažai portretinių ir teminių kompozicijų, freskų, apipavidalino keletą Valstybės teatro spektaklių, parašė „Tapybos technikos vadovėlį“. Lietuvių dailės tapatumo formavimosi istorijoje jo kūryba užima svarbią ir yra aukštai vertinama iki šiol.

**(11) Vincas Grybas. Skulptūra „Vytautas Didysis“, XX amžiaus 4 dešimtmetis**

Gipsinė skulptūra „Vytautas Didysis“ padaryta 1934 metais. Vytautas Didysis – Lietuvos didysis kunigaikštis ir žymiausias Lietuvos karvedys. Jis gimė 1350-aisiais, mirė 1430 metais. Tarpukario Lietuvoje Vytautas Didysis buvo vienas iš pagrindinių tautiškumo atgaivinimo ir istorinės atminties simbolių. Šią skulptūrą Karo muziejui padovanojo II pėstininkų divizija, kuri nupirko ją iš skulptoriaus Vinco Grybo už 3 tūkstančius litų.

Vincas Grybas – vienas žymiausių XX amžiaus pirmosios pusės lietuvių monumentaliosios skulptūros kūrėjų. Jis buvo plačiai žinomas ir kaip politikas bei visuomenės veikėjas. Jis buvo sušaudytas nacių 1941 metais. Labiausiai Vincą Grybą išgarsino jo sukurti paminklai Simonui Daukantui, Vytautui Didžiajam, Žemaičiui, Vincui Kudirkai, Petrui Vileišiui.

**(12) Janas Styka. Paveikslas – „Vytauto priesaika“, 1901 metai**

Didžiulė žymaus lenkų dailininko Jano Stykos (Jan Styka) batalinė drobė „Vytauto priesaika“ nutapyta 1901 metais Paryžiuje. Jos eskizas buvo nupieštas Lietuvoje, dailininkui viešint Raudondvario rūmuose pas grafą Benediktą Henriką Tiškevičių. Kūrinyje dailininkas įamžino 1362 metais degusią Kauno pilį. Paveikslo centre nutapytas Vytautas, dešinėje rankoje iškėlęs kalaviją, o kairėje – skydą, prisiekia atkeršyti kryžiuočiams.

**(13) Maumedžio stulpelis su karininkų pavardėmis**

1940-aisiais metais Sovietų Rusijai okupavus Lietuvą, vietinė kariuomenė buvo naikinama, su karininkų šeimomis susidorojama. Jos buvo sušaudomos, ištremiamos, kalinamos lageriuose. Tai primena ir šis maumedžio stulpelis su Lietuvos karininkų pavardėmis. Jį iš Krasnojarsko krašto, Lamos ežero pakrantėje esančių kapinaičių, 1990 metais parvežė ekspedicijos dalyviai. Stulpelio centre, po stiklu, yra popieriaus lapas su rusiškomis raidėmis užrašytomis lietuvių tremtinių pavardėmis. Tai pavardės 14 aukštų Lietuvos artilerijos karininkų. Jie 1941 metų birželio 13 dieną buvo išsiųsti į Maskvą tobulintis Felikso Dzeržinskio karo akademijoje. Tų pačių metų birželio 28 dieną jie buvo suimti ir išvežti į Lamos lagerį, kuriame kalėjo okupuotų Pabaltijo valstybių – Lietuvos, Latvijos ir Estijos – karininkai.

**(14) Stulpas su Antrojo pasaulinio karo šūvių žymėmis, XX amžiaus 4 dešimtmetis**

Šį stulpą su Antrojo pasaulinio karo žymėmis 1980 metais Vytauto Didžiojo karo muziejaus darbuotojai rado ekspedicijos metu Šakių rajone, Trakymų kaime, Šešupės intako Jotijos upelio žiotyse. XX amžiaus 4 dešimtmetyje šioje vietovėje buvo Lietuvos Respublikos ir Vokietijos Reicho pasienio zona.

**(15) Šarvinė liemenė, Danija, 1995 metai**

1991 metais Lietuva įstojo į Jungtinių Tautų Organizaciją. Lietuvos kariai dalyvavo šios organizacijos vadovaujamose taikos palaikymo misijose įvairiose šalyse. 1996 metais Bosnijoje žuvo pirmasis atkurtos Lietuvos kariuomenės savanoris kūrėjas, vyresnysis leitenantas Normundas Valteris. Po mirties karininkas apdovanotas Vyčio kryžiaus 2-ojo laipsnio ordinu.

Eksponuojamą liemenę šis karys nešiojo tarnaudamas Danijos bataliono sudėtyje Jungtinių Tautų Organizacijos operacijoje Kroatijoje. Išorinėje liemenės pusėje yra įrašas – „N. Valteris“.

**(16) Vyčio kryžiaus 2-ojo laipsnio ordinas, kuriuo po mirties buvo apdovanotas Normundas Valteris, 1996 metai**

Vyčio Kryžiaus ordinas įsteigtas 1919 metais kaip aukščiausias valstybės apdovanojimas. Pirmosios laidos Vyčio kryžiaus 1-ojo laipsnio ordinu iš lietuvių buvo apdovanotas prezidentas Antanas Smetona ir kariuomenės vadas generolas Silvestras Žukauskas. 1944–1953 metais šiuo ženklu buvo apdovanojami Lietuvos partizanai. Po 1991 metų sausio 13-osios įvykių Lietuvos Respublikos Aukščiausioji Taryba – Atkuriamas Seimas – sausio 15 dieną priėmė įstatymą, kuriuo Vyčio Kryžiaus ordinas buvo atkurtas. Nusipelniusiems asmenims jis yra teikiamos iki šiol.

**(17) Automobilis „Dodge Four“, Jungtinės Amerikos Valstijos, 1917 metai**

Šis automobilis pagamintas 1917 metais Jungtinėse Amerikos Valstijose, brolių Dodžų gamykloje. Į Lietuvą jis pateko 1920-aisiais. Vėliau keletą metų buvo naudojamas viename iš valstybės departamentų. 1926 metais varžytinėse už 2 000 litų šį automobilį įsigijo Kauno apskrities mokyklų inspektorius Jonas Dereškevičius. Automobilis jam buvo reikalingas tarnyboje, inspektuojant apskrities mokyklas. Vėliau, gavęs nuolatinį darbą Kaune, automobiliu jis nebesinaudojo ir laikė jį garaže iki 1973 metų. Antram gyvenimui šį „veteraną“ prikėlė Kauno Senųjų automobilių klubo nariai.

**(18) Prancūzijos kariuomenės 17-ojo lietuviškojo ulonų pulko kario kepurė, 1812–1813 metai**

17-asis ulonų pulkas buvo pradėtas formuoti grafo Mykolo Tiškevičiaus iniciatyva ir lėšomis 1812 metų liepos 5 dieną. Vyrai rinkosi į šaukimo punktus, buvusius Biržuose, Raseiniuose, Telšiuose, Panevėžyje. Pulko štabas veikė Kupiškyje. Prancūzijos imperatorius Napoleonas I grafą Mykolą Tiškevičių paskyrė pulko vadu ir suteikė jam pulkininko laipsnį.

17-asis ulonų pulkas 1812 metų pabaigoje kartu su kitais lietuviškais daliniais dengė prancūzų kariuomenės atsitraukimą ir įėjo į dešimtojo Didžiosios armijos korpuso sudėtį. Prancūzų gretose pulko vyrai kovėsi iki 1814 metų. Po imperatoriaus Napoleono atsistatydinimo pulkui buvo leista su ginklais ir vėliavomis grįžti į Tėvynę.

**(19) Ignas Rudolfas. Portretas „Sukilėlių kapitonė, grafaitė Emilija Pliaterytė“, XX amžiaus IV dešimtmetis**

Emilija Pliaterytė buvo Pranciškaus Ksavero Broel-Pliaterio ir Anos fon Mol dukra. Ji anksti išmoko valdyti ginklą, taikliai šaudė ir gerai fechtavosi, domėjosi Abiejų Tautų Respublikos ir Prancūzijos istorija. Prasidėjus 1831 metų sukilimui, kartu su pusbroliu Cezariu Pliateriu Emilija Dusetų apylinkėse suorganizavo 280 šaulių ir 60 raitelių sukilėlių būrį ir ėmėsi jam vadovauti. Vėliau, karo audrų išsekinta, ji traukėsi į Varšuvą, tačiau ligos palaužta 1831 metų gruodžio 23 dieną mirė. Emilija Pliaterytė yra vadinama lietuvių Žana d‘Ark. Nacionaline didvyre ji laikoma ir Lenkijoje, taip pat ir Baltarusijoje.

**(20) Koplytstulpis 1863 metų sukilimui atminti, XIX amžiaus pabaiga**

Šio ąžuolinio koplytstulpio autorius yra nežinomas liaudies meistras. Tokių medinių koplytėlių bei kryžių atsiradimas siejamas su 1831 ir 1863 metų sukilimų numalšinimu bei egzekucijomis. Atminimo ženklai buvo statomi pavieniai ir grupėmis. Šiuo metu daugiausia jų yra Šiaulių rajone esančiame Kryžių kalne, kur tokie koplytstulpiai buvo pradėti statyti po 1831 metų.

**(21) Lietuvos kariuomenės karininko Petro Linkevičiaus-Kazilionio uniforma, 1918–1919 metai**

1917 metais, po Vasario revoliucijos Rusijoje, įvairiose Rusijos imperijos provincijose buvo pradėti formuoti lietuviškieji daliniai. Juose buvę kariškiai planavo organizuotai sugrįžti į Tėvynę ir prisidėti prie Lietuvos kariuomenės kūrimo. Eksponuojama uniforma priklausė karininkui Petrui Linkevičiui-Kazilioniui. Jis buvo 1919 metais suburto pirmojo atskirojo lietuvių Vytauto Didžiojo bataliono Sibire vadas. Metų pabaigoje šis batalionas iširo.

**(22) Lietuvos kariuomenės savanorio uniformos antsiuvas, 1919 metai**

Vienas iš pirmųjų Lietuvos karių skiriamųjų uniforminių simbolių buvo tautinės vėliavos spalvų trikampės formos antsiuvas.

1918 metų pabaigoje į Lietuvą iš rytų veržėsi Raudonoji armija, kuri grasino sunaikinti besikuriančią valstybę. Kadangi kariuomenės kūrimo darbas buvo tik ką pradėtas, didelė atsakomybė teko savanoriams. Jie tuo metu sudarė kariuomenės branduolį. Savanoriai dėvėdavo savo drabužius ir apavą. Vienintelis skiriamas ženklas, rodantis, kad šie vyrai kovoja dėl tėvynės, buvo trikampio formos antsiuvas. Kad būtų galima skirti karį nuo persirengusio šnipo, trikampiai buvo antspauduojami pulko antspaudu. Iš viso Lietuvos kariuomenės savanoriais buvo pripažinta apie 10 tūkstančių asmenų. Jie pasiaukojančiai ir narsiai kovojo mūšiuose ir kartu su kitomis Lietuvos karinėmis pajėgomis sugebėjo apginti savo valstybę.

**(23) Artilerijos sviedinys, XX amžiaus 2 dešimtmetis**

Šis artilerijos sviedinys simbolizuoja Lietuvos kariuomenės artilerijos pradžią. 1919 metų kovo 27 dieną prasidėjo Panevėžio apsaugos dalinio operacija prieš bolševikus. Kovo 28-ąją priešai atsitraukė ir įsitvirtino Ukmergės rajono miestelyje Deltuvoje. Lietuvos kariuomenės I-osios baterijos būrys miestelį apšaudė. Iššautas pirmasis sviedinys pataikė į kleboniją, kurioje buvo įsikūręs bolševikų dalinio štabas. Sviedinio šrapnelio indas įstrigo į pastato sieną, bet nesprogo. Tai buvo pirmasis Lietuvos kariuomenės artilerijos kovos krikštas. Lietuviams užėmus miestelį, klebonas perdavė nesprogusį šrapnelio sviedinio indą kariams, šie jį nukenksmino ir atidavė Karo muziejui.

**(24) Šventojo Georgijaus kardas, Rusija ir Vokietija, XX amžiaus pradžia**

XIX amžiaus viduryje Rusijos kariuomenėje nusistovėjo tvarka apdovanojimui skirtus ginklus gaminti pagal konkretų kariuomenės modelį, o jų efesus paauksuoti. 1913 metais apdovanojimo ginklai buvo susieti su Šventojo Georgijaus ordinu ir įgijo pavadinimą „Georgijaus ginklai“. Šis kardas paauksuota rankena priklausė Rusijos kariuomenės 314-ojo Novooskolo pėstininkų pulko vadui, vėliau – pirmajam nepriklausomos Lietuvos kariuomenės vadui pulkininkui Silvestrui Žukauskui. 1915 metų liepos 20–27 dienomis pulkininko vadovaujamas dalinys buvo įtrauktas į Šiaulių operaciją ir kovojo prieš Vokietijos pajėgas Vidurio Lietuvoje, pridengė Rusijos 5-osios armijos atsitraukimą. Silvestras Žukauskas už nuopelnus mūšiuose buvo apdovanotas Šventojo Georgijaus kardu, kurį vėliau, įstojęs į nepriklausomos Lietuvos kariuomenę, padovanojo Vytauto Didžiojo karo muziejui.

**(25) Lėktuvo ,,Lituanica“ fiuzeliažo, važiuoklės, sparnų ir variklio nuolaužos**

1933 metų liepos 15 dieną lietuviai lakūnai Steponas Darius ir Stasys Girėnas, lėktuvu „Lituanica“ pakilę iš Niujorko Floido Beneto aerodromo, perskrido Atlanto vandenyną, tačiau liepos 17 dieną įvykus katastrofai žuvo tuometinėje Vokietijoje, dabartinės Lenkijos Pščelniko apylinkėse. Lakūnai planavo skristi maršrutu Niujorkas–Niufaudlendas–Atlanto vandenynas–Airija–Londonas–Amsterdamas–Svinemiundė–Karaliaučius–Kaunas, tačiau dėl blogų oro sąlygų jie buvo priversti pakeisti maršrutą, tad prie Airijos pasuko į šiaurę ir per Škotiją bei Šiaurės jūrą pasiekė Vokietiją. Katastrofa įvyko dėl sunkių atmosferos sąlygų ir variklio gedimų, iki Tėvynės likus 650 kilometrų.

Nepaisant katastrofos, „Lituanica“ tapo Lietuvos aviacijos simboliu, o Atlantą perskridę drąsūs lakūnai – Lietuvos didvyriais.

Ekspozicijoje rodomos ne tik lėktuvo nuolaužos, bet ir asmeniniai lakūnų daiktai, rasti katastrofos vietoje.

**(26) Lakūno Stasio Girėno kostiumas**

Šį dabar jau restauruotą kostiumą vilkėjo Stasys Girėnas 1933 metų skrydžio per Atlantą metu. Restauruojant rūbus kelnių kišenėje, po pamušalu, rasti 5 užsiūti Jungtinių Amerikos Valstijų dolerių banknotai. Tai rodo, kad lakūnas buvo taupus žmogus.

Vyriausybinės komisijos duomenimis, Steponas Darius ir Stasys Girėnas buvo gerai pasiruošę skrydžiui per Atlantą. Tą 1933-ųjų liepą jie, skrisdami „Lituanica“, pasiekė antrą rezultatą pasaulyje pagal skrydžio transatlantine trasa nuotolį ir ketvirtą pagal išbūtą ore laiką. Pasaulio aviacijos istorijoje šis skrydis minimas ir kaip vienas iš tiksliausių. Jo metu pirmą kartą buvo gabenamas oro paštas iš Šiaurės Amerikos į Lietuvą.

**(27) Lietuvos kariuomenės artilerijos brigados generolo Jono Juodišiaus pošalmis**

Šis 1931-ųjų metų modelio pošalmis buvo nešiojamas su lauko uniforma iki 1940-ųjų metų. Pošalmis priklausė artilerijos karininkui, vėliau – brigados generolui Jonui Juodišiui. Pats pošalmis, kaip uniformos dalis, buvo tikra naujovė, nes tokių galvos apdangalų tuo metu neturėjo nė viena Europos kariuomenė. Lietuvoje jį naudojo pėstininkų, kavalerijos, artilerijos ir karo technikos kariai.

**(28) Lietuvos kariuomenės intendantūros administracijos majoro Stasio Grinevičiaus uniforma**

Tokias 1934-ųjų metų modelio uniformas Lietuvos karininkai vilkėjo nuo 1934 iki 1940 metų. Šios uniformos savininkas Stasys Grinevičius perdavė ją muziejui 1967 metais. Ji, kaip pavyzdys, pasitarnavo kuriant Garbės sargybos kuopos karių ir Lietuvos šaulių sąjungos Garbės sargybos būrio uniformas. Panaikinus kai kuriuos jos fragmentus, buvo sukurta ir Lietuvos Respublikos sausumos kariuomenės kasdieninė karininkų uniforma.

**(29) Lėktuvas ANBO–I, Lietuva, 1925 metai**

Mokomasis vienvietis žemasparnis monoplanas ANBO–I iš visų lietuvių sukonstruotų lėktuvų yra vienintelis, išlikęs per visus karus ir okupacijas. Jo konstruktorius buvo Lietuvos karo aviacijos viršininkas, brigados generolas Antanas Gustaitis.

1925 metais pirmąjį skrydį šiuo lėktuvu atliko pats Antanas Gustaitis, o paskutinysis juo skraidė leitenantas Jonas Mikėnas. 1935 metais lėktuvas buvo perduotas naujai įrengtai Karo muziejaus aviacijos ekspozicijai. 1944-aisiais, prasidėjus antrajai sovietų okupacijai, „anbukas“ buvo padėtas į saugyklą ir išardytas, kadangi buvo uždrausta muziejuje demonstruoti nepriklausomos Lietuvos pasiekimus. Šis lėktuvas kitų muziejų ekspozicijose buvo pradėtas rodyti tik 1970 metais, o kiek vėliau – ir pačiame Vytauto Didžiojo karo muziejuje.

**(30) Špaga, Europa, XVII–XVIII amžius**

Špaga yra rapyrai artimas ginklas, tiesia, siaura, trumpesne nei rapyros geležte ir paprastesne rankos apsauga. Paprastai ji sudaryta iš kryžmos, pagrindinio ir dviejų šoninių lankelių bei skydelio. Ginklas skirtas dūrimui, todėl kai kuriais atvejais būdavo beašmenis. Špaga išstūmė rapyrą ir paplito jau XVII amžiaus antroje pusėje, o plačiausiai naudota XVIII amžiuje, kuomet buvo tapusi kilmingų ir pasiturinčių žmonių kostiumo dalimi. Kaip karininkų ginklas Europos kariuomenėse špaga naudota iki XIX amžiaus.

**(31) Kardas *kościuszkόwka*, Lenkija-Lietuva, XVIII amžiaus pabaiga**

Kardas – kertamasis arba kertamasis duriamasis ginklas, daugiau ar mažiau lenkta, vienašmene geležte, atvira arba uždara ranka. Įvairiuose kraštuose susiformavo tam tikri kardų tipai ir atmainos. Šie ginklai atsirado Azijoje IV–VI amžiuje klajoklių tiurkų ir mongolų gentyse. Šimtmečiu vėliau kardai paplito Vidurinės Azijos ir Rytų Europos klajoklių gentyse. Kardų raida Europoje susijusi su Turkija ir jos įtakoje buvusia bei turkiškus kardus adaptavusia Vengrija.

XVIII amžiuje Abiejų Tautų Respublikoje buvo paplitęs kovinis kardas „kościuszkόwka“, kurio pavadinimas kilo iš 1794 metų sukilimui vadovavusio generolo Tado Kosciuškos pavardės. Tai buvo lenkiškųjų kardų bruožus turintis ginklas. Jo efesas išsiskyrė kryžma, pereinančia į lankelį, užlenktą dviem stačiais kampais ir apsauginiu skydeliu. Šio tipo kardais buvo ginkluoti Lenkijos ir Lietuvos kariuomenių pėstininkų ir artilerijos karininkai, kavalerijos daliniai.

Košciuškuvkos geležtėje yra išgraviruoti įrašai ir papuošimai, skirti 1791 metų gegužės 1 dienos konstitucijai atminti.

**(32) Linijinės kavalerijos palašas, Prancūzija, 1885 metai**

Palašas – tai ginklas tiesia, plačia, vienašmene arba dviašmene geležte ir efesu, kuris yra panašus į kardo efesą. Savo forma ir paskirtimi jis artimas kalavijui. Pirmosios žinios apie palašą mus pasiekia iš XV amžiaus, jo kilmė siejama su Rytais. Patys pirmieji šį ginklą naudojo persai, turkai ir vengrai. Vakaruose kavaleristai nešiojo palašus prie kairiojo šono. Juo, kaip ir kalaviju, būdavo suduodami pralaužiamieji kertamieji smūgiai arba duriama. XVI–XVII amžiuje buvo paplitęs sunkią, vienašmenę arba dviašmenę geležtę, atvirą arba uždarą rankeną turintis, prie balno kabinamas husarų palašas, kurį naudojo vengrų, lenkų ir lietuvių husarai. Su tam tikrais pakitimais palašai buvo naudojami iki XIX amžiaus. Vitrinoje eksponuojamas 1882 metų šio ginklo modelis.

**(33) Muškieta dagtine spyna, kalibras – 18 mm, Europa, XVII amžius**

Ši muškieta buvo pėstininkų ir dragūnų ginklas. Pirmosios žinios apie muškietų panaudojimą siekia XVI amžiaus pradžią. Apie 1520 metus ispanai pertvarkė ,,arquebus a croc“ vadintą, šaudymui nuo sienų ir gynybinių įtvirtinimų skirtą sunkųjį kablinį šautuvą. Vietoje kablio jie pritaikė forketę, kuri tapo atrama – nuo tada ginklą buvo galima naudoti ir atvirame lauke.

XVII amžiuje, Europoje tobulėjant muškietininkų ginklams ir ekipuotei, dagtinės muškietos bendras ilgis siekdavo apie 175 cm, vamzdžio – iki 130 cm. Muškietos svoris buvo sumažintas iki 5–7 kg. XVII amžiuje dragūnai dažniausiai naudojo dagtinę muškietą, kurios ilgis būdavo iki 150 cm, o svoris – iki 4,5 kg. Forketė tokiai lengvesnei muškietai nebuvo reikalinga. Dragūnų muškietos turėjo diržus, todėl žygyje būdavo kabinamos ant peties. XVII amžiuje, sekant dragūnų ginkluotės pavyzdžiu, palengvėjo, kiek patrumpėjo ir pėstininkų muškietos. Iš jų šaudant taip pat nebereikėdavo forkečių arba kitų atramų.

**(34) Dagtinė arkebuza tanegašima, kalibras – 11,6 mm, Japonija, XVI amžiaus II pusė – XVII amžius**

Šautuvus į Japoniją 1543 metais įvežė portugalai, kurie pirmiausia išsilaipino Tanegašimasaloje, esančioje piečiau Kiūšiū. Arkebuzos buvo vienos pagrindinių į Japoniją pristatomų prekių, kurias įveždavo portugalai, o vėliau ir ispanai. Šioje šalyje arkebuzai prigijo minėtos salos pavadinimas – tanegašima. Supratę arkebuzų teikiamas galimybes ir tikėdamiesi jų pagalba įveikti savo priešininkus, Japonijos kunigaikščiai stengdavosi įsigyti jų kuo daugiau. Nepaisant didelių importo mastų, šautuvų krašte vis tiek trūko, todėl kunigaikščiai ėmė organizuoti jų gamybą. Vietoje pasigaminti ginklai buvo 90–140 cm ilgio, dažniausiai aštuonkampiais vamzdžiais, su taikikliu ir kryptuku. Jų spynos – dagtinės su spyruoklės nuleidžiamu serpentinu, buožės trumpos.

**(35) titnaginis pistoletas-trombonas su atlenkiamu durtuvu, kalibras žiotyse – 23 mm, Didžioji Britanija, XIX amžiaus pradžia**

Atlenkiamas durtuvas, rankenos forma ir vidinė spyna leidžia priskirti šį ginklą terceroliams. XVIII amžiaus pabaigoje Vakarų Europoje policijos pajėgos dar nebuvo sustiprintos, todėl asmenys, galintys įsigyti ginklus, buvo įpratę nešioti kišenėse ir laikyti namuose titnaginius pistoletus. Pistoletai pakeitė špagas, kaip ankstesnius džentelmenų savigynos ginklus. Tokie pistoletai dažnaiusiai išsiskirdavo spyna, kurioje gaidukas būdavo tvirtinamas ne dešinėje pusėje, kaip įprasta daugumai kitų titnaginių pistoletų, bet per vidurį. Tokios spynos buvo parankesnės nei šoninės, ne buvo mažesnė tikimybė, jog užklius drabužiuose. Kai kuriais atvejais kišeniniai pistoletai būdavo papildomi atlenkiamais durtuvais, kurie užsifiksuodavo kovinėje padėtyje, patraukus nuleistuko apsaugą atgal.

**(36)** **tvirtovinis kablinis šautuvas dagtine spyna, kalibras – 26 mm, Vokietija, XVI amžiaus pabaiga–XVII amžiaus pradžia**

Sunkieji tvirtoviniai kabliniai šautuvai – specialios paskirties ginklai. Jais buvo galima taikliai šaudyti iš didelių atstumų. Didesnę šūvio jėgą, atstumą bei tikslumą užtikrindavo išskirtinai ilgi šių ginklų vamzdžiai. Tvirtovinių šautuvų paplitimą ribojo tai, kad ilgų patvarių vamzdžių gamyba buvo sudėtinga ir ginklus užtaisyti per laibgalį yra nepatogu. Kaip ir kitus per laibgalį užtaisomus šautuvus juos sėkmingai užtaisyti buvo galima laikant kuo labiau vertikalioje padėtyje, buože pastatytus ant žemės, kad gravitacijos veikiamas parakas ir kulka būtų tiksliai nuleisti į vamzdžio dugną. Tokius tvirtovinius šautuvus ilgais vamzdžiais įprasta buvo naudoti miestų ir pilių gynyboje arba apsiaustyje. Jų teikiamo didelio šūvio nuotolio ir tikslumo prireikdavo šaudant į priešo vadus ir nutolusias svarbias pozicijas. XVII amžiuje tvirtoviniai šautuvai dažniausiai turėdavo dagtines, ratukines ir vėliau titnagines spynas. Dėl šūvio jėgos ir tikslumo jie tiko ir medžioklei.

**(37) Arkebuza ratukine spyna, kalibras – 14,5 mm, Vokietija, XVII amžiaus vidurys**

XVI amžiaus pabaigoje – XVII amžiaus Europoje arkebuzomis buvo įprasta vadinti šautuvus trumpesniais vamzdžiais ir ratukinėmis spynomis. Šie ginklai skyrėsi buožių forma. Pagal ją buvo galima pasakyti, kokiame krašte ginklas buvo pagamintas. XVII amžiuje toliau buvo gaminamos ir naudojamos vokiškosios arkebuzos tiesiais, briaunuotais apsodais ir asimetrinėmis buožėmis, kairėje pusėje turinčiomis plačią, prie skruosto priglausti skirtą plokštumą, dešinėje – ištraukiamo dangtelio dengiamą ertmę atsarginiams pirito gabalėliams. Norint atlaikyti atatrankos jėgą, tokius ginklus reikėdavo laikyti kuo tvirčiau, dešinės rankos pirštus išdėsčius jiems skirtuose nuleistuko apsauginio lankelio grioveliuose. Laikui einant tokie šautuvai tapo pramogai į taikinius šaudyti ir medžioklei skirtais ginklais. Tam jie buvo naudojami iki pat XVIII amžiaus vidurio. Vokiškosios arkebuzos paplito vokiečių žemėse ir kaimyniniuose Vidurio Europos kraštuose, tarp jų ir Lietuvoje.

**(38) Pėstininkų titnaginis šautuvas, kalibras – 19 mm, Prancūzija, XVIII amžiaus II pusė**

Pėstininkų titnaginis šautuvas dar buvo vadinamas pėstininkų fuzėja. Jo titnaginė spyna tobulesnė už ankstesnes dantinę ir ratukinę spynas. Pėstininkų ir kavalerijos ginkluotėje ji išplito XVII amžiaus antroje pusėje ir dominavo iki XIX amžiaus pirmos pusės. Tokia spyna turėjo gaiduką su „lūpose“ užspaustu titnago gabalėliu ir skiltuvą, kurie kartu su jų veikimą įgalinančiomis spyruoklėmis būdavo pritvirtinti prie plokštės. Ankstyvosiose titnaginėse spynose skiltuvas ir parako lentynėlės dangtelis buvo dvi atskiros dalys, naujesnėse jos sudarė vieną dalį. Titnaginių spynų gamyba buvo nesudėtinga. Naudoti tokias spynas patogiau už dagtines ir ratukines. Iš titnaginių šautuvų šaudyta maždaug dvigubai griečiau nei iš dagtinių. Pagrindinis titnaginės spynos trūkumas buvo tai, kad lentynėlėje esantis parakas esant drėgnam orui, lyjant arba sningant sudrėkdavo, todėl kibirkštys jo nepadegdavo. XVII amžiuje buvo pradėta naudoti, o XVIII amžiuje Vakarų pasaulyje visuotinai paplito praktiškos konstrukcijos prancūziškoji skeliamoji titnaginė spyna. XVIII amžiuje mažesnio svorio titnaginės muškietos – fuzėjos – tapo pagrindiniais pėstininkų ginklais.

**(39) Šautuvas titnagine Mikelio spyna, kalibras – 15,5 mm, Šiaurės Afrika, XIX amžius**

XVIII–XIX amžiujeAlžyre ir Tunise buvo gaminami vadinamieji arabiški šautuvai. Tokie ginklai turėjo ilgus, plonus, dažniausiai negraižtvinius vamzdžius, iš kietos medienos pagamintus apsodus ir žuvies uodegos formos buožes. Jų vamzdžiai dažnai buvo įvežami iš Europos kraštų. Vietinė Mikelio, arba ispaniškosios, spynos atmaina buvo paplitusi Viduržemio jūros regione. Ji turėjo gaiduką su labai ilgomis lūpomis ir rankenėle viršuje, kurios prireikdavo titnagui užspausti ir gaidukui atlaužti šaudant. Spynos plokštės išorėje buvo pritaisyta gaiduką veikianti spyruoklė ir saugiklis. Tokie šautuvai dažnais atvejais turėdavo puošnius apkaustus, metalo, kaulo, pusiau brangių akmenų inkrustacijomis dekoruotus apsodus ir buožes.

**(40) Titnaginis pistoletas, kalibras – 17,5 mm, Europa, XVIII amžiaus pabaiga**

Pistoletus titnaginėmis spynomis naudojo tiek kariuomenė, tiek ir civiliai. Kaip ir ankstesni pistoletai ratukinėmis spynomis, jie papildydavo įprastą kavaleristų ginkluotę. Du raitelio pistoletai būdavo laikomi dėkluose, esančiuose abiejose balno priekinės dalies pusėse. Priartėję prie priešo, kavaleristai galėdavo iššauti iš abiejų pistoletų, o vėliau kautis šaltaisiais ginklais. Titnaginiais pistoletais buvo ginkluoti ir pėstininkų karininkai. Civiliai naudojo pistoletus savigynai ir dvikovose. Titnaginiai, vėliau ir kapsuliniai, dvikovų pistoletai sudarydavo poras. Dažniausiai jie neturėdavo taikymosi priemonių, buvo parduodami dėkluose kartu su jų priežiūros ir panaudojimo įrankių komplektais. Titnaginių pistoletų vamzdžiai būdavo lygūs, todėl jų efektyvaus šūvio nuotolis dažniausiai neviršydavo 10–20 metrų atstumo.

**(41) kavalerijos pistoletas su Augustino spyna, kalibras – 17 mm, Austrija, XIX amžiaus 5–6 dešimtmetis**

Tai – 1844 metų modelis, perdarytas iš titnaginio pistoleto. 1818 metais Didžioje Britanijoje išradus varines kapsules, buvo sukurta kapsulinė šaunamojo ginklo spyna. Ji buvo tobulesnė už titnaginę, nes jos veikimas nepriklausė nuo oro sąlygų. Užtaisyti ginklą buvo galima greičiau ir sklandžiau – šaulys tik užmaudavo naują kapsulę ir ginklas būdavo paruoštas. Ginklų kapsulinėmis spynomis privalumai išryškėjo labai greitai, todėl seniau pagamintus titnaginius ginklus pradėta perdaryti į kapsulinius.

Vienas iš modernizuotų ginklų, kurio titnaginė spyna, perdaryta į kapsulinei artimą variantą, buvo 1844 metų modelio Austrijos kavalerijos pistoletas su Augustino spyna. Jame vietoje kapsulės buvo naudojamas į uždegimo angą įstatomas varinis vamzdelis su degia medžiaga. Šis vamzdelis lentynėlėje buvo uždaromas dangteliu, turinčiu stūmoklį aštria apačia. Trenkdamas per stūmoklį gaidukas sutraiškydavo vamzdelį, kuriame esanti medžiaga detonuodavo. XIX amžiaus penktame ir šeštame dešimtmetyje savo pistoletus modernizavo Prūsija, Didžioji Britanija ir Saksonija. Kapsulinė spyna suteikė seniems ginklams geresnes kovines savybes. Siekiant pagerinti taiklumą ir padidinti efektyvų šūvio nuotolį, pradėta gaminti pistoletus graižtviniais vamzdžiais.

**(42) Pėstininkų kapsulinis graižtvinis šautuvas, kalibras – 18,5 mm, Didžioji Britanija, 1853 metai**

Šis šautuvas buvo perdirbtas iš titnaginio Londono Tauerio ginklų gamykloje.

XIX amžiaus pirmoje pusėje išrasta ir paplitusi kapsulinė spyna atvėrė naujas galimybes naudojant graižtvinius šautuvus kare. Juos karo metu dažniausiai naudodavo tik ypatingai įgudę šauliai. Tokių šautuvų užtaisymas per laibgalį buvo sudėtingas, nes kulką reikėdavo nustumti per graižtvas visu vamzdžio kanalo ilgiu. Po smūgių grūstuvu švininė kulka prasiplėsdavo ir įsispausdavo į graižtvas – vamzdžio kanalo paviršiuje esančius išilginius griovelius. Šūvio metu kulka, kurią graižtvai priversdavo suktis aplink savo ašį, sukdavosi ir išskridusi iš vamzdžio. Tokiu būdu ji žymiai geriau įveikdavo oro pasipriešinimą. Kulka nuskrisdavo daug toliau, išsaugodavo tiesesnę trajektoriją, mažiau nukrypdavo nuo taikymosi ašies. XIX amžiaus pirmoje pusėje dalis stipriausių Europos valstybių suskubo apginkluoti savo kariuomenes graižtviniais šautuvais. Viena iš šaunamųjų ginklų tobulinimo srityje pirmaujančių šalių tuo laikotarpiu buvo Didžioji Britanija.

**(43) Tvirtovinis kapsulinis graižtvinis šautuvas „Falis“, užtaisomas iš drūtgalio, kalibras – 22,6 mm, Belgija arba Prancūzija, XIX amžiaus 4–5 dešimtmetis**

Nuo pat rankinių šaunamųjų ginklų panaudojimo pradžios dažniausiai buvo praktikuojamas ginklo užtaisymas per laibgalį. Tai buvo gana ilgas ir nepatogus procesas, ypač jei reikėdavo užtaisyti graižtvinius arba ilgus vamzdžius turinčius šautuvus. Per laibgalį ginklą buvo galima užtaisyti tik vertikalioje padėtyje. Dėl šios priežasties užtaisomas ginklas, jį pastačius, negalėdavo būti aukštesnis už šaulį. Reikėjo sukonstruoti iš drūtgalio užtaisomus šautuvus. XIX amžiaus trečiame dešimtmetyje Prancūzijoje buvo išbandytas kapsulinis iš drūtgalio užtaisomas „Falis“ sistemos tvirtovinis šautuvas. Ginklas buvo graižtviniu vamzdžiu, turėjo pakeliamą drūtgalį su kamera parako užtaisui ir kulkai įdėti. Drūtgalis buvo atidaromas traukiant už ragelių į viršų. Spynos gale buvo svirtis, kurios pagalba drūtgalis buvo užrakinamas ir glaudžiai prispaudžiamas prie vamzdžio, o po šūvio atrakinamas užtaisymui. Šį ginklą buvo galima užtaisyti horizontalioje padėtyje. 1831 metais tokiais tvirtoviniais šautuvais buvo apginkluota prancūzų kariuomenė.

**(44) Adatinis šautuvas ,,Dreyse“ su šliaužiamąja spyna, kalibras – 15,43 mm, Prūsija, 1855–1857 metai**

Šis pėstininkams skirtas ginklas pagamintas pagal 1841 metų modelį.

XIX amžiaus penktame dešimtmetyje Prūsijos kariuomenė pirmoji Europoje buvo apginkluota graižtviniais, iš drūtgalio užtaisomais šautuvais „Dreyse“. Šie ginklai šaudydavo popieriniais unitariniais šoviniais, sudarytais iš kulkos, parako ir kapsulės. Konstruktoriaus Johano Nikolauso fon Dreyzės (Johann Nikolaus von Dreyse) sukurtas novatoriškos konstrukcijos šautuvas tapo viena iš didžiausių naujovių šaunamųjų ginklų istorijoje. Šis ginklas turėjo vamzdelio pavidalo šliaužiamąją spyną su adata. Nuspaudus nuleistuką, spynos mechanizmo veikiama ilga adata pramušdavo parako užtaisą, suduodavo smūgį į kapsulę ir parakas užsidegdavo. Prūsijos kariuomenė vertino naują ginklą ir stengėsi saugoti jo konstrukcijos duomenis paslaptyje, todėl iš pradžių dokumentuose įvardydavo jį „1841 metų modelio lengvuoju kapsuliniu šautuvu“. Ir tik po 14 metų oficialiai jį pradėjo vadinti „adatiniu 1841 metų modelio šautuvu“.

**(45) Pėstininkų šautuvas „Lee-Enfield Mk III\*“, kalibras – 7,71 mm, Didžioji Britanija, 1916 metai**

Šis šautuvas buvo pagamintas pagal 1907 metų modelį.

XIX amžiaus devintame ir dešimtame dešimtmetyje Didžiosios Britanijos kariuomenė apsiginklavo pertaisomais šautuvais „Lee-Metford MKI“ ir „Lee-Metford MKII“ su šliaužiamosiomis spynomis ir aštuonių bei dešimties šovinių nenuimamomis dėtuvėmis. Ilgainiui šio tipo ginklo konstrukcijos buvo tobulinamos. Jau 1895 metais Didžiosios Britanijos kariuomenė pradėjo naudoti naujus šautuvus „Lee-Enfield“. Atlikus vėlesnius šio ginklo konstrukcijos tobulinimus, 1902 metų gruodžio mėnesį kariuomenė buvo pradėta apginkluoti šautuvais „Lee-Enfield“ su santrumpa SMLE. Angliškas pavadinimas *Short Magazine Lee Enfield* reiškia, kad šis šautuvo „Lee-Enfield“ modelis yra trumpas ir turi dėtuvę. Būtent šie ginklai ir jų modifikacijos buvo pagrindiniai britų kariuomenės šautuvai bemaž visą XX amžiaus pirmąją pusę. Vienas iš populiariausių – 1907 metais pasirodęs naujas modelis „Lee-Enfield Mk III“. Jis turėjo nuimamą dėtuvę, buvo užtaisomas iš apkabų, o virš dėtuvės turėjo užtaisymą palengvinančią bei paspartinančią arką, kuri nuo 1908 metų pradėta pritvirtinti ir prie kitų jos neturėjusių „Lee-Enfield“ šautuvų. XX amžiaus pirmoje pusėje tai buvo vieni iš labiausiai pasaulyje paplitusių šautuvų.

**(46) Pusiau automatinis šautuvas ,,Mondragon“, kalibras – 7 mm, Meksika ir Šveicarija, XX amžiaus 1–2 dešimtmetis**

Tai pirmasis ginkluotėn priimtas pusiau automatinis, savaime užsitaisantis šautuvas, pagamintas pagal 1908 metų modelį. Ginklą 1887 metais sukūrė Meksikos kariuomenės generolas Manuelis Mondragonas (Manuel Mondragón). Jis sukonstravo šautuvą, kuris šaudydavo pavieniais šūviais, tačiau po kiekvieno šūvio užsitaisydavo automatiškai. Ginklo veikimas buvo pagrįstas parako dujų išvedimu iš vamzdžio kanalo. Kol dėtuvėje būdavo šovinių, ginklas užsitaisydavo savaime. Mondragono sukurtas šautuvas buvo didelė naujovė. Meksikiečiai, neturėdami galimybių tokį šautuvą masiškai gaminti savo šalyje, kreipėsi į šveicarų kompaniją SIG, kuri užsakymą priėmė. Kadangi meksikiečiai negalėjo apmokėti viso užsakymo, kompanija SIG dalį ginklų pardavė Vokietijai. Yra išlikę žinių, kad nedideliu šių šautuvų kiekiu disponavo ir Lietuvos kariuomenė.

# (47) Snaiperių šautuvas ,,Mosin-Nagant“ su optiniu taikikliu PU, kalibras – 7,62 mm, SSRS, 1944 metai

# Tarpukaryje, Sovietų Sąjungai ir Vokietijai bendradarbiaujant karinėje srityje, sovietams buvo perduoti vokiškų optinių taikiklių pavyzdžiai, pagal kuriuos buvo pagaminti taikikliai Raudonajai armijai. 1931 metais sovietų snaiperius pradėta apginkluoti nauju šautuvo ,,Mosin-Nagant“ variantu. Ginklas turėjo įprastą ,,Mosin-Nagant“ sistemos šliaužiamosios spynos mechanizmą ir dėtuvę penkiems šoviniams. Nuo 1891 ir 1930 metų modelių pėstininkų šautuvų jis skyrėsi tuo, kad turėjo optinį taikiklį, žemyn palenktą, o ne tiesią spynos rankenėlę ir kruopščiau apdirbtą vamzdžio kanalą. Iš pradžių snaiperių šautuvai buvo aprūpinami keturis kartus didinančiais optiniais taikikliais PT ir PE, kurie buvo tvirtinami prie ginklo Aleksandro Smirnskio (А. Смирнский) konstrukcijos laikikliais. Nuo 1942 metų snaiperių šautuvams ,,Mosin-Nagant“ pradėtas montuoti pusiau automatiniams šautuvams SVT-40 skirtas optinis taikiklis PU. Tai buvo gana lengvai pagaminamas ir naudojamas optinis taikiklis, savo savybėmis nenusileidžiantis ankstesnėms taikymosi priemonėms.

**(48) Revolveris „Colt“, kalibras – 11,43 mm, Jungtinės Amerikos Valstijos, 1917–1920 metai**

Amerikiečiai, įsitraukdami į Pirmąjį pasaulinį karą, jau turėjo 1911 metų modelio pusiau automatinius pistoletus „Colt“, tačiau kariuomenei jų neužteko. Buvo nutarta trūkumą kompensuoti revolveriais, pritaikius juos šaudyti kariuomenės poreikius atitinkančiais pusiau automatinio pistoleto šoviniais. Suvienodinus kalibrą atsirado vadinamasis 1917 metų revolverio modelis, kurio gamyba užsiėmė „Colt“ ir „Smith & Wesson“ kompanijos. Ginklas buvo užtaisomas dvejomis apkabomis, turinčiomis po tris šovinius. Tai ginklas, turintis labai ilgą panaudojimo istoriją. Šiais revolveriais buvo ginkluoti Jungtinių Amerikos Valstijų kariuomenės daliniai, dalyvavę Antrajame pasauliniame kare, taip pat Korėjos ir Vietnamo karuose. 1917 metų modelio revolveriai pateko ir į komercinę prekybą, todėl juos naudojo policija, kitos tarnybos ir civiliai.

**(49) Pusiau automatinis pistoletas ,,Roth-Steyr“, kalibras – 8 mm, Austrijos-Vengrijos valstybė, XX amžiaus 1–2 dešimtmetis**

XIX amžiaus paskutiniame dešimtmetyje Austrijos-Vengrijos valstybėje buvo sukurti pistoletai, kurių mechanizmų veikimas buvo automatizuotas panaudojant parako dujų energiją. Iš kelių skirtingų sistemų išsiskyrė čekų kilmės konstruktoriaus Karelo Krnkos (Karel Krnka) sukurtas pistoletas, kuris atitiko tų laikų kariuomenės poreikius. XIX amžiaus paskutiniame dešimtmetyje Austrijos ginklų gamintojui, fabrikantui Georgui Rotui (Georg Roth) buvo pavesta perkonstruoti kiek anksčiau atsiradusį kroatų konstruktoriaus Vasos Teodorovičiaus (Wasa Theodorovic) pistoletą „Roth-Theodorovic“. Naudojant ankstesnių modelių pistoletus atlaužtais gaidukais, žirgui staiga truktelėjus ar pasibaidžius, pistoletas galėjo savaime iššauti. Naujo pistoleto mechanizmas nekėlė tokio pavojaus. 1906 metais Krnkos pistoletas, žinomas „Roth-Krnka“ pavadinimu, laimėjo konkursą Austrijos-Vengrijos kariuomenei apginkluoti, o 1907 metų pabaigoje imperatoriaus Pranciškaus Juozapo I nurodymu tapo oficialiu kariuomenės ginklu. Jo gamyba buvo pradėta Šteiro (Steyr) mieste buvusiame ginklų fabrike, todėl pistoletui prigijo pavadinimas ,,Roth-Steyr“.

# (50) Plieninis šalmas ,,Adrian“, Prancūzija, XX amžiaus 2–3 dešimtmetis

# Šį šalmą sukūrė Prancūzijos kariuomenės generolas intendantas Augustas Luji Adrianas (August Louis Adrian). Pirmojo pasaulinio karo pradžioje Prancūzijos kariuomenės kariai dėvėjo kepi. 1914 metų pabaigoje dėl didelio nuo skeveldrų žūvančiųjų skaičiaus, kariuomenė buvo aprūpinta kavalerijos šalmais – plienine apsaugos priemone, kuri dengė tik viršutinę galvos dalį. Ji nebuvo pakankamai efektyvi, todėl generolas Adrianas sukūrė patobulintos formos plieninį šalmą. Jis buvo sudarytas iš pusrutulio formos pagrindo su pritvirtintu kraštu. Priekinėje jo pusėje buvo suformuotas snapelis, o galinėje – sprando apsauga. Šalmas buvo 0,7 mm storio, svėrė tik apie 760 g, tačiau, lyginant su ankstesnėmis priemonėmis, daug geriau saugojo nuo sprogimų sviedžiamų akmenų, skeveldrų ir šrapnelių. Šalmas „Adrian“ buvo pirmasis Pirmojo pasaulinio karo metu atsiradęs balistinis šalmas.

**(51) Plieninis šalmas ,,Brodie“ MkI, Didžioji Britanija, 1937 metai**

1915 metais pasirodžius pirmajam moderniam plieniniam šalmui „Adrian“, Didžiosios Britanijos kariuomenės vadovybė nutarė atitinkama apsaugine priemone aprūpinti ir savo karius. Tais pačiais metais britai įsigijo tam tikrą prancūziškų šalmų kiekį. Po atliktų bandymų buvo nutarta ieškoti savo šalmo varianto. Jau 1915 metų viduryje buvo užpatentuotas Džono Leopoldo Brodžio (John Leopold Brodie) šalmas. Nuo 1915 metų jis buvo gaminamas iš vientisos mangano plieno plokštės, todėl atsparumu šrapneliui pranoko prancūzų šalmą, svėrė apie 780 g, forma ir konstrukcija priminė viduramžių šalmus – „geležines skrybėles“. Tokios formos šalmas saugojo nuo šrapnelių ne tik galvą, bet ir pečius. 1916 metais naujos konstrukcijos pošalmiu aprūpintam „Brodie“ šalmui buvo priskirtas žymėjimas MKI. Kaip ir prancūziški „Adrian“ šalmai, „Brodie“ paplito visame pasaulyje. 1940 metais Lietuva ruošėsi gaminti šiuos šalmus ir aprūpinti savo kariuomenę, tačiau tokius planus sutrukdė sovietinė okupacija.

# (52) Plieninis šalmas M16, Vokietija, XX amžiaus 2–3 dešimtmetis

# Šis šalmas pakeitė nuo XIX amžiaus pirmosios pusės nešiotą odinį ir tam tikrais atvejais plieninį šalmą ,,Pickelhaube“. Naują plieninį Vokietijos kariuomenės šalmą M16 sukūrė karo medikas, situaciją Vakarų fronte žinojęs chirurgas, profesorius Augustas Byras (August Bier) ir Hanoverio Technikos instituto profesorius Frydrichas Šverdas ([Friedrich Schwerd](http://de.wikipedia.org/w/index.php?title=Friedrich_Schwerd&action=edit&redlink=1" \o "Friedrich Schwerd (Seite nicht vorhanden))). Byras, dirbdamas su sužeistais kariais, pastebėjo, kad didelė dalis jų sužeidžiama į galvą pataikiusių skeveldrų arba šrapnelio kulkų. Jis rekomendavo kariams naudoti tinkamai kaukolę ir sprandą apsaugantį šalmą. Techninį sprendimą, kaip įgyvendinti profesoriaus rekomendaciją, surado fronte kapitonu tarnavęs Šverdas. Pirmieji naujo modelio šalmai svėrė apie 1,30 kilogramo. Jie buvo gaminami iš aukštos kokybės plieno, viršutinėje pusėje turėjo „ragelių“ pavidalo vamzdelius ventiliacijai ir papildomam šarviniam kaktos skydeliui fiksuoti. Patobulinti šie šalmai buvo naudojami ir Austrijos-Vengrijos, Bulgarijos, Turkijos, vėliau – Lietuvos, Latvijos ir Estijos kariuomenėse iki pat XX amžiaus ketvirtojo dešimtmečio.

**(53) Kevlarinis šalmas PASGT, Jungtinės Amerikos Valstijos, XX amžiaus 10 dešimtmetis**

Tai pagrindinis Jungtinių Amerikos Valstijų ginkluotųjų pajėgų balistinis šalmas. Šaltojo karo metu buvo pradėti bandymai sukurti šalmą iš ypatingo atsparumo medžiagos. Tokia medžiaga tapo amerikiečių „DuPont“ kompanijos 1965 metais išrastas kevlaras – aromatinių angliavandenilių pagrindu sudarytas poliamidinis pluoštas, dėl ypatingų jį sudarančių molekulių savybių ir tarp jų esančių ryšių penkis kartus stipresnis už plieną. Nepaisant to, kulkos šią medžiagą vis tiek įveikia. Šalmą nešioję Jungtinių Amerikos Valstijų kariai dėl jo išorinio panašumo į ankstesnius Vokietijos kariuomenės plieninius šalmus, jį praminė „Fricu“.

**(54) Keturbriaunis adatinis durtuvas, Austrijos-Vengrijos valstybė, XIX amžiaus antroji pusė**

Šis 1854 metų modelio durtuvas skirtas 1854 ir 1863 metų modelių šautuvams ,,Lorenz“ bei 1854, 1867, 1863 ir 1867 metų modelių šautuvams ,,Wanzl“. Tai buvo priešpaskutinis Austrijos-Vengrijos adatinis durtuvas, kurį naudojo ir su 1858 metų modelio bavarų šautuvu „Podewils“. Šio modelio durtuvai buvo eksportuojami į Jungtines Amerikos Valstijas ten vykusio pilietinio karo metu. Durtuvas buvo užmaunamas ant vamzdžio, praleidus kryptuką pro movoje esančią išpjovą ir atitinkamai pasukus blokavimo žiedą.

**(55) Ašmeninis durtuvas, Jungtinės Amerikos Valstijos, 1916 metai**

Eksponuojamas ašmeninis durtuvas yra 1913 metų modelis, skirtas britų ir kanadiečių šautuvui ,,Ross-Enfield“. Tvirtinant prie šautuvo durtuvas užleidžiamas ant laikiklio per rankenos gale esantį kanalą ir maunamas ant vamzdžio per kryžmos žiedą. Durtuvas ant ginklo užfiksuojamas rankenoje esančio fiksatoriaus pagalba. Šis fiksatorius būdingas „Mauser“ šautuvų durtuvams.

**(56) Ragotinė, Kaukazas, XVII–XVIII amžius**

Ragotinė – tai ietis plačiu, lapo formos antgaliu, maždaug 2 m ilgio kotu. Viduramžiais ši ietis buvo naudojama stambių gyvūnų, pavyzdžiui, lokių, medžioklėje. Tačiau netrukus tapo ir koviniu ginklu, kuriuo buvo ginkluoti tiek pėstininkai, tiek kavalerija. Ragotinė plačiai naudota Maskvos valstybėje, Lenkijoje ir Lietuvoje. Nuo XVI iki XVIII amžiaus ragotinės buvo svarbi Lietuvos kariuomenės kazokų ir ypač petihorų vėliavų ginkluotės dalis.

**(57) Trabantų, arba asmens sargybinių, alebarda, Šventoji Romos imperija, XVI amžiaus pabaiga – XVII amžiaus pradžia**

Alebarda yra ilgakotis ginklas – kirvio, ieties ir kare naudoto kablio sintezė. Alebardų atsiradimas siejamas su šarvų tobulėjimu, mat jiems pralaužti ne visada tiko kalavijai ar kiti ankstesni ginklai. Tokiu didesnę jėgą turinčiu ginklu tapo alebarda. Ja buvo galima durti kaip ietimi, naudojant ilgą kotą smogti galingus kertamuosius smūgius, o kitoje pusėje esančiu kabliu nutraukti nuo žirgo raitelį. Alebardas pirmieji pradėjo naudoti šveicarų pėstininkai. Tai buvo labai efektyvus ginklas, todėl paplito visoje Europoje.

Eksponuojamas ginklas yra puoštas cheminio ėsdinimo būdu suformuotais augaliniais ornamentais ir gyvūnų atvaizdais. Prie movos yra išlikę aukso spalvos kuto likučiai. XVII–XVIII amžiuje alebardos vis dar buvo naudojamos kariuomenėje. Šiuo laikotarpiu tai buvo valdovo gvardijos bei kariuomenių karininkų, puskarininkių ginklas ir skiriamasis pareigybių simbolis.

**(58) Paradinė partizanė, Bavarija, XVII–XVIII amžius**

Partizanė – ietis plačiu dviašmeniu antgaliu su simetriniais sparnais iš šonų arba be jų. Jos pavadinimas kilo iš italų klabos žodžio „partigiano“ – partizanas, grupuotės narys. XV amžiuje partizanės buvo naudojamos Italijoje, o XVI amžiuje paplito vokiečių landsknechtų daliniuose. XVI–XVII amžiuje daugelyje Europos valstybių partizanė buvo pėstininkų dalinių karininkų ginklas. Tuo laikotarpiu dėl reprezentacinių funkcijų dominavimo partizanių antgalių paviršius būdavo puošiamas herbais ir skaičiais, antgaliai turėdavo simetrinius sparnus, o prie movos apačios būdavo tvirtinamas kutas. Minėtą paskirtį partizanės išlaikė ir XVIII amžiuje. Kai kuriose valstybėse buvo naudojamos ir XIX amžiaus pradžioje.

Šios partizanės antgalio paviršius yra puoštas cheminio ėsdinimo ir graviravimo būdu suformuota karine kompozicija ,,armatūra“. Ties sparnų viduriu yra pavaizduotas Bavarijos herbas – 2 liūtai ir 2 šachmatų lentos rašto laukai, esantys skyde su karūna.

**(59) Motociklas „Harley-Davidson“, 1938 metai**

Šis motociklas priklausė Lietuvos motociklininkų klubo pirmininkui, 1938-ųjų metų tautinės olimpiados „Aplink Lietuvą“ čempionui Antanui Juozui Ilgauskui. Jis buvo ir Europos ralio Berlyne dalyvis. Motociklas surinktas iš kelių atskirų motociklų „Harley-Davidson“ modelių.

Būdamas Lietuvių aktyvistų fronto narys, Antanas Juozas Ilgauskas šiuo motociklu Kaune vežiojo ginklus 1941 metų birželio sukilimo dalyviams. Sovietams antrą kartą okupavus Lietuvą, jis buvo nuteistas ir 1945–1953 metais kalėjo Vorkutos lageryje.

**(60) Medinis kryžius, XX amžiaus vidurys**

Okupacijų metais sovietų valdžia Lietuvoje vykdė fizinį ir dvasinį gyventojų genocidą. Inteligentų, karininkų, sistemai pasipriešinusių žmonių šeimos buvo masiškai tremiamos į atokiausias Rusijos vietas, kalinamos lageriuose. Nežmoniškos gyvenimo sąlygos, badas, klimato kaita veikė politinių kalinių ir tremtinių sveikatą. Tačiau ir sunkiausiomis sąlygomis lietuviai laikėsi laidojimo tradicijų: mirusiojo amžino poilsio vietą aptverdavo tvorele, prie kapo pastatydavo kryžių.

Šis medinis kryžius 1989 metais ekspedicijos metu buvo parvežtas iš lietuvių tremtinų kapinių Igarkoje.

Vytauto Didžiojo karo muziejaus ekspozicijų sales tarsi užbaigia pirmame muziejaus aukšte įrengta memorialinė kripta, kurią rekomenduojama pamatyti kiekvienam muziejaus lankytojui.